Kampene ved Matanikau i september og oktober 1942 var to separate men sammenhængende kampe blandt en række træfninger mellem amerikanske og japanske styrker omkring Matanikaufloden på Guadalcanal. Kampene var to af de største og mest betydningsfulde langs floden.
Under den første kamp angreb tre marinebataljoner under kommando af generalmajor Alexander Vandegrift japanske troppekoncentrationer på flere punkter. Japanerne, som var under kommando af generalmajor Kiyotake Kawaguchi, slog marinesoldaternes angreb tilbage. Under den anden kamp to uger senere lykkedes det en større styrke af marinesoldater at krydse floden og tilføje et japansk infanteriregiment store tab. Angrebet tvang japanerne til at trække sig tilbage fra deres stillinger og hindrede japanske forberedelser til deres planlagte store offensiv mod de amerikanske stillinger ved Lunga, der blev til slaget om Henderson Field. ("Læs mere..")
